Boek: Annelie Ferreira se ‘Dit het alles begin by ŉ hond’Annelie Ferreira Terwyl ons stap haal Assad ŉ broodjie uit sy kosblik. Ek sien ŉ stukkie van wat hy wegsteek. Sou dit nie lekker wees as ons niks hoef weg te steek nie? “Wat as ons vir mense alles van onsself wys?” wonder ek skielik. “Soos die mense wat video’s maak vir TikTok en klomp foto’s deel op Instagram en…” “Jy dink enigeen wys alles van hulleself op TikTok?” sê Assad. “Of op Instagram?” Hy is seker reg. “Nee,” sug ek. In Dit het alles begin by ŉ hond kruis vier uiteenlopende tieners, Fundani, Sandria, Lihle en Vincent, se paaie. Hulle ken mekaar van geen kant af nie, maar daar is iets magies wat hulle aan mekaar bind. Tot die noodlot hulle op ŉ vreemde pad saamgooi en hulle mekaar se lewens op magiese wyse aanraak. Annelie Ferreira, skrywer van Dit het alles begin by ŉ hond, is as die wenner van die tienerafdeling asook die algehele wenner van Lapa Uitgewers se tweejaarlikse jeugromankompetisie vir 2022 aangewys. Die manuskrip is deur die beoordelaars beskryf as ŉ wonderlike en vernuwende verhaal. “Hierin word uiteenlopende wêrelde en geleefde ervarings geskets. Dit is werklik ŉ vernuwende teks waarin fantasie en werklikheid in ŉ wonderlike storie vervleg word.” Ná ŉ BA-graad en diploma in vertaling aan die Universiteit Stellenbosch (US) het Ferreira as taalpraktisyn en subredakteur by Sanlam se Taaldienskantoor en Human & Rousseau, ŉ druknaam van NB-Uitgewers, gewerk. Daarna volg deeltydse en vryskutwerk vir ŉ verskeidenheid uitgewers en publikasies. Sy publiseer ŉ aantal niefiksieboeke, onder meer Daar’s ’n mens binne, Die dag toe ons God gevang het en Eva ontmoet Einstein, asook ŉ roman, Hoekom honde nie kan sing nie. Sy was die samesteller van Paaie, ŉ boek oor verskillende godsdiensperspektiewe. Ferreira het in 2012 die Sanlam-prys vir jeuglektuur vir haar eerste jeugboek, Tot siens, koning Arthur gewen, en in 2014 is dié prys weer aan haar toegeken vir Chuck Norris kan deel deur nul. Uitgewer: Lapa Uitgewers Prys: R195,00* *Prys onderworpe aan verandering Koop die boek by Graffiti Boeke